Illum, il-President tal-Parlament Ewropew, David Sassoli, il-Prim Ministru tal-Portugall António Costa, f'isem il-Presidenza tal-Kunsill, u l-President tal-Kummissjoni Ursula von der Leyen iffirmaw id-Dikjarazzjoni Konġunta dwar il-Konferenza dwar il-Ġejjieni tal-Ewropa. Dan iwitti t-triq għat-tnedija ta' sensiela ta' dibattiti u diskussjonijiet li jippermettu lin-nies minn kull rokna tal-Ewropa jikkondividu l-ideat tagħhom biex jgħinu fit-tiswir tal-ġejjieni tal-Ewropa. Il-President Sassoli qal: “Illum huwa jum ta' bidu ġdid għall-Unjoni Ewropea u għaċ-ċittadini kollha Ewropej. Il-Konferenza dwar il-Ġejjieni tal-Ewropa se tkun opportunità unika għaċ-ċittadini kollha Ewropej kif ukoll għas-soċjetà ċivili tagħna li ssawwar il-futur tal-Ewropa, proġett komuni għal demokrazija Ewropea li taħdem. Nappellaw lilkom ilkoll li tersqu 'l quddiem biex tipparteċipaw billi ssemmgħu leħinkom fil-kostruzzjoni ta' dik li għandha tkun l-Ewropa ta' għada, dik li se tkun l-Ewropa TAGĦKOM.” Il-Prim Ministru Costa qal: “It-tlaqqigħ tal-Konferenza dwar il-Ġejjieni tal-Ewropa huwa messaġġ ta' fiduċja u tama għall-futur li rridu nibagħtu lill-Ewropej. Fiduċja li aħna se jirnexxielna negħlbu l-pandemija u l-kriżi; tama li flimkien se nibnu Ewropa futura li tkun ġusta, ekoloġika u diġitali.” Il-President von der Leyen qalet: “Illum qed nistiednu lill-Ewropej kollha biex isemmgħu leħinhom. Biex jgħidu liema Ewropa jridu li jgħixu fiha, biex isawruha u jgħaqqdu l-isforzi tagħhom biex jgħinuna nibnuha. L-aspettattivi taċ-ċittadini huma ċari: iridu li jgħidu tagħhom fejn jidħol il-futur tal-Ewropa, dwar kwistjonijiet li jaffetwawlhom ħajjithom. Il-wegħda tagħna llum hija daqstant ieħor ċara: se nisimgħu. Imbagħad, se naġixxu.” Il-Konferenza tistabbilixxi għaliha nnifisha l-għan li tagħti liċ-ċittadini rwol akbar fit-tfassil tal-politiki u l-ambizzjonijiet tal-UE, b'mod li ttejjeb ir-reżiljenza tal-Unjoni għall-kriżijiet, kemm jekk tkun relatata mal-ekonomija kif ukoll mas-saħħa. Se toħloq forum pubbliku ġdid għal dibattitu miftuħ, inklużiv, trasparenti u strutturat mal-Ewropej dwar il-kwistjonijiet li huma importanti għalihom u li jaffettwaw il-ħajja tagħhom ta' kuljum. Id-Dikjarazzjoni Konġunta tagħti lista mhux eżawrjenti ta' temi possibbli għall-Konferenza. Isemmi s-saħħa, it-tibdil fil-klima, il-ġustizzja soċjali, it-trasformazzjoni diġitali, ir-rwol tal-UE fid-dinja, u kif jistgħu jissaħħu l-proċessi demokratiċi li jirregolaw l-UE. Dawn is-suġġetti jaqblu mal-prijoritajiet ġenerali tal-UE u l-kwistjonijiet imqajma miċ-ċittadini fl-istħarriġ tal-opinjoni pubblika. Fl-aħħar mill-aħħar, ikunu ċ-ċittadini parteċipanti li jiddeċiedu liema suġġetti ser tiddiskuti l-Konferenza. Il-passi li jmiss Il-Konferenza hija taħt l-awtorità tat-tliet istituzzjonijiet li jmexxu dan l-isforz, rappreżentati mill-Presidenti tagħhom, li jaġixxu bħala l-Presidenza Konġunta tagħha. Dalwaqt se jiġi kkostitwit Bord Eżekuttiv, li jkun jirrappreżenta b'mod ugwali t-tliet istituzzjonijiet, bil-Parlamenti nazzjonali jkollhom status ta' osservatur. Il-Bord Eżekuttiv se jissorvelja l-ħidmiet tal-Konferenza, u jħejji l-laqgħat tal-Plenarja tal-Konferenza, inkluż il-kontributi taċ-ċittadini u s-segwitu tagħhom. L-isfond Id-Dikjarazzjoni Konġunta tistabbilixxi l-ambitu, l-istruttura, l-objettivi u l-prinċipji tal-Konferenza. Hija tistabbilixxi l-kuntest li fih jistgħu jsiru attivitajiet immexxija miċ-ċittadini, li jiġu organizzati flimkien bejn is-soċjetà ċivili u l-partijiet interessati fil-livelli kollha, il-Parlamenti nazzjonali u reġjonali, il-Kumitat tar-Reġjuni, il-Kumitat Ekonomiku u Soċjali, l-imsieħba soċjali u d-dinja akkademika. Il-parteċipazzjoni tagħhom fil-proċess hija essenzjali, biex jiġu żgurati l-usa' involviment u involviment. Il-Konferenza ser tuża diversi formati, inkluż dak diġitali, u fejn possibbli, anki formati fiżiċi, fir-rispett tar-regoli tal-COVID. Se jkun hemm pjattaforma diġitali multilingwi interattiva li se tippermetti liċ-ċittadini u lill-partijiet ikkonċernati jressqu l-ideat tagħhom online, u li tgħinhom jipparteċipaw jew jorganizzaw avvenimenti. Il-pjattaforma, u l-avvenimenti kollha organizzati taħt l-awspiċi tal-Konferenza għandhom ikunu bbażati fuq il-prinċipji tal-inklużività, il-ftuħ u t-trasparenza, b'rispett għall-privatezza u r-regoli tal-UE dwar il-protezzjoni tad-data. Il-panels taċ-Ċittadini Ewropej organizzati fil-livell Ewropew għandhom jixxandru, u s-sottomissjonijiet online kollha għandhom jiġu ppubblikati. Il-Konferenza hija mistiedna tasal għal dawk il-konklużjonijiet li jipprovdu gwida għad-direzzjoni futura tal-Ewropa. Għal aktar informazzjoni Konferenza dwar il-Ġejjieni tal-Ewropa Il-Komunikazzjoni tal-Kummissjoni dwar il-Konferenza dwar il-Ġejjieni tal-Ewropa Il-Konferenza dwar il-Ġejjieni tal-Ewropa - pożizzjoni riveduta tal-Kunsill (it-3 ta' Frar 2021) Il-Komunikazzjoni tal-Kummissjoni dwar il-Konferenza dwar il-Ġejjieni tal-Ewropa (it-22 ta' Jannar 2020) Il-Pożizzjoni tal-Parlament Ewropew dwar il-Konferenza dwar il-Futur tal-Ewropa (il-15 ta' Jannar 2020)